
РЕШЕНИЕ
   № РН-КПК-5282-24-21

Днес, 12.08.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-105 от 20.03.2024 г. по сигнал с вх. № КПК-5282/14.03.2024 г. на Комисията за противодействие на корупцията (КПК, Комисията).
Проверката е образувана по отношение на Благомир Коцев, в качеството му на кмет на Община В. за мандат 2023-2027 година.
В сигнала се съдържат твърдения за несъвместимост по чл. 41, ал. 1 от Закона за местното самоуправление и местната администрация (ЗМСМА) със заеманата от Благомир Коцев публична длъжност, като кмет на Община В., с оглед на участието му в търговски дружества, регистрирани на територията на Република М. Териториална дирекция на Държавна агенция „Национална сигурност“ (ТД на ДАНС) – В. е извършила проверка, чрез партньорски служби, по отношение на участието на Благомир Коцев в търговските дружества: *** (дата на регистрация 07.08.2003 г., не активна от 09.08.2012 г.); *** (дата на регистрация 29.11.1993 г., не активна от 09.08.2012 г.); *** (дата на регистрация 27.01.1998 г., не активна от 17.06.2021 г.); *** (дата на регистрация 04.09.2004 г., не активна от 17.06.2021 г.); *** (дата на регистрация 07.08.2003 г., не активна от 22.09.2011 г.); *** (дата на регистрация 07.08.2003 г., не активна от 23.04.2013 г.); *** (дата на регистрация 25.11.2008 г., не активна от 15.11.2010 г.); *** (дата на регистрация 03.11.2008 г., не активна от 28.10.2010 г.); *** (дата на регистрация 25.11.2010 г., не активна от 04.11.2010 г.) и *** (дата на регистрация 08.01.2008 г., не активна от 23.06.2021 г.). Установено е, че Благомир Коцев е участвал в посочените търговски дружества, но дейността им е прекратена и към момента няма участие в действащи компании.
Изискани са и с писмо вх. № КПК-5282-2/19.04.2024 г. на КПК от председателя на Постоянната комисия за противодействие на корупцията към Общински съвет В. са получени заверени копия на Клетвен лист от 13.11.2023 г., Декларация за несъвместимост по чл. 35, ал. 1, т. 1 от Закона за противодействие на корупцията и за отнемане на незаконно придобитото имущество (ЗПКОНПИ) (отм.) на Благомир Коцев и Решение № 280/06.11.2023 г. на Общинска избирателна комисия – В.
Комисията служебно е извършила справки в Национална база данни „Население“ (НБД „Население“) и Търговския регистър и регистъра на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

Сигналът е подаден от държавен орган.
Благомир Коцев е избран за кмет на Община В. за мандат 2023-2027 г., видно от Решение № 280/06.11.2023 г. на Общинска избирателна комисия В. и е подписал клетвен лист от 13.11.2023 година. 
Благомир Коцев е подал Декларация за несъвместимост по чл. 35, ал. 1, т. 1 от ЗПКОНПИ (отм.) с вх. № 54/08.12.2023 г. на Общински съвет В., в която декларира, че към датата на избирането/назначаването му на длъжността кмет на Община В. не заема друга длъжност и не извършва дейност, която съгласно Конституцията или специален закон е несъвместима със служебното му положение.
От предоставената със сигнала справка с рег. № ВН-31-625/07.02.2024 г. на ТД на ДАНС – В. е видно, че Благомир Коцев е участвал в търговски дружества, регистрирани на територията на Република М., както следва: *** (дата на регистрация 07.08.2003 г., не активна от 09.08.2012 г.); *** (дата на регистрация 29.11.1993 г., не активна от 09.08.2012 г.); *** (дата на регистрация 27.01.1998 г., не активна от 17.06.2021 г.); *** (дата на регистрация 04.09.2004 г., не активна от 17.06.2021 г.); *** (дата на регистрация 07.08.2003 г., не активна от 22.09.2011 г.); *** (дата на регистрация 07.08.2003 г., не активна от 23.04.2013 г.); *** (дата на регистрация 25.11.2008 г., не активна от 15.11.2010 г.); *** (дата на регистрация 03.11.2008 г., не активна от 28.10.2010 г.); *** (дата на регистрация 25.11.2010 г., не активна от 04.11.2010 г.) и *** (дата на регистрация 08.01.2008 г., не активна от 23.06.2021 г.). Видно е също, че към момента, в който Коцев е встъпил в длъжността кмет на Община В., дружествата не са активни.
Извършена е справка по партидата на Благомир Коцев в ТРРЮЛНЦ, от която е видно, че той е участвал в следните търговски дружества:
· „***“ ЕООД, ЕИК: ***, на което е бил управител до 31.07.2014 г.;
· „***“ АД, ЕИК: ***, на което е бил представител и член на Съвета на директорите до 02.03.2022 г.;
· „***“ АД, ЕИК: ***, на което е бил представител и член на Съвета на директорите до 02.03.2022 г.; 
· „***“ АД, ЕИК: ***, на което е бил представител и член на Съвета на директорите до 02.03.2022 г.;
· „***“ АД, ЕИК: ***, на което е бил представител и член на Съвета на директорите до 02.03.2022 г.;
· „***“ ЕООД, ЕИК: ***, на което е бил управител до 14.05.2014 г.;
· „***“ ЕООД, ЕИК: ***, на което е бил управител до 02.03.2022 г.;
· „***“ ЕООД, ЕИК: ***, на което е бил управител до 02.03.2022 г.;
· „***“ ООД, ЕИК: ***, на което е бил управител до 02.03.2022 година.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В качеството си на кмет на Община В., Благомир Коцев е лице, заемащо  публична длъжност по чл. 6, ал. 1, т. 32 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Благомир Коцев е подал Декларация за несъвместимост по чл. 35, ал. 1, т. 1 от ЗПКОНПИ (отм.) с вх. № 54/08.12.2023 г. на Общински съвет В., в която декларира, че към датата на избирането/назначаването му на длъжността кмет на Община В. не заема друга длъжност и не извършва дейност, която съгласно Конституцията или специален закон е несъвместима със служебното му положение.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Благомир Коцев като кмет на Община В. за мандат 2023-2027 г., приложение намират разпоредбите на ЗМСМА.
Съгласно разпоредбата на чл. 41, ал.1 от ЗМСМА кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им. Съгласно чл. 41, ал. 3 от ЗМСМА в едномесечен срок от полагането на клетвата, съответно от приемането на решението на общинския съвет, лице, което при избирането му за кмет заема длъжност или осъществява дейност по ал. 1, предприема необходимите действия за прекратяване на дейността и/или за освобождаването му от заеманата длъжност и уведомява писмено за това председателя на общинския съвет и общинската избирателна комисия.
Съгласно чл. 1, ал. 1 от Търговския закон търговец по смисъла на този закон е всяко физическо или юридическо лице, което по занятие извършва някоя от изчерпателно изброените в разпоредбата сделки. Съгласно ал. 2 и ал. 3 търговци са: 1. търговските дружества; 2. кооперациите с изключение на жилищностроителните кооперации. За търговец се смята и всяко лице, образувало предприятие, което по предмет и обем изисква неговите дела да се водят по търговски начин даже ако дейността му не е посочена в ал. 1.
„Търговска дейност“ по смисъла на българското законодателство извършват търговците по смисъла на Търговския закон – търговци по правноорганизационната си форма (търговските дружества), лицата които извършват търговски сделки по чл. 1, ал. 1 по занятие и лицата по чл. 1, ал. 3, които са образували предприятие, което по предмет и обем изисква неговите дела да се водят по търговски начин. Физическите лица, които извършват търговска дейност във втората и третата хипотеза, са едноличните търговци.
От събраните по преписката документи се установи, че търговските дружества, регистрирани на територията на Република М. – ***, ***, ***, ***, ***, ***, ***, ***, *** и ***, в които е установено, че Благомир Коцев е имал участие, не са активни към момента, в който той е встъпил в длъжност като кмет на Община В..
От извършена справка в ТРРЮЛНЦ се установи, че участието на Благомир Коцев под различни форми в търговски дружества, регистрирани на територията на Република България –  ***“ ЕООД, „***“ АД, „***“ АД, „***“ АД, „***“ АД, „***“ ЕООД, „***“ ЕООД, „***“ ЕООД и „***“ ООД, също е прекратено на по-ранен етап – преди да встъпи в длъжност като кмет на Община В..
С оглед на установената информация, не може да се направи обоснован извод за наличие на несъвместимост по чл. 41, ал.1 от ЗМСМА по отношение на Благомир Коцев, в качеството му на кмет на Община В. за мандат 2023-2027 г. за периода от встъпването му в длъжност като такъв до настоящия момент, във връзка с участието му в подробно изброените по-горе търговски дружества, регистрирани на териториите на Република М. и Република България.

Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Благомир Коцев с ЕГН: ***, кмет на Община В. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с участието му в търговски дружества, регистрирани на територията на Република М. – ***, ***, ***, ***, ***, ***, ***, ***, *** и ***, както и такива на територията на Република България – ***“ ЕООД, „***“ АД, „***“ АД, „***“ АД, „***“ АД, „***“ ЕООД, „***“ ЕООД, „***“ ЕООД и „***“ ООД, за периода от встъпването му в длъжност като кмет на Община В. до настоящия момент.



КОМИСИЯ:
        
                    ЗАМЕСТНИК-ПРЕДСЕДАТЕЛ:……(П).……….../АНТОН СЛАВЧЕВ/

                     ЧЛЕН:……………(П)…..………………….../АНТОАНЕТА ЦОНКОВА/

         ЧЛЕН:…………………...…(П)...……....……………./ПЛАМЕН ЙОЦОВ/







